Tuesday, January 3, 2012
SHAWNG LAM
Do you like this story?
Hpyi tsawp galai nna myit masin kraw lawang kachyi mi mung n'galai ai, myen gumshem Thein Sein asuya a shingdu e hpyen dap sha lawa lep palawng kaba gaw hkrang gran taw nga ai kaw shingna shingnyip zawn shamau shamawt nga ai lawu lahta rap daw Slg. ni gaw dwi ai ntsa lam hpe yu nna hkali tsi sha hkrup ai nsam hte bung nga ai zawn, shang yang gaw loi nna pru yang chyat ai masa de yawng nga ai. NLD hte Awng San Kaw mung dai hte maren sha rai na re. Bawsang ni hpe ya du hkra tara shang simsa lam tsun ai lam n'nga ai, sharen da hkrum ai mung masa masha ni grai nlawt pru shi ai. 2008 tara masing grai nlu galai ai, ahkaw ahkang hpraw chyang asan grai nmu mada shi ai, bawsang ni lam manaw hta ten tup tsun tim ya du hpa grai n'galaw ya ai, hpyen yen tsin yam ni hpe garum na lam galoi ntsun ai, shanhte kata de shanhte myu ni matu sha galaw ya nga ai, ya gaw tara shang paty hku kaja nan pawng sai, dai gaw annau ni a matu hpa madi shadaw shara n'nga ai zawn, ung ang shara n'nga ai.
Asean rapdaw zahpawng grai nsa shi yang gaw Mung masa hte sharen da ai ni hpe dat ya na Bawsang laknak hpai hpung yawng hte rapdaw kaw nan simsa lam bawng na tsun wa sai, 2014 Asean ningbaw mung lu tai sai hpang, mung masa hte sharen da ai masha n'nga ai, mara lu nna rim sharen ai sha nga ai nga, bai simsa lam hkum tsun lani hte pi KIO/KIA hpe shamyit kau na gasu kabrawng hpung gumlang hpung nga tara shang Thein Sein a n'gup na tsun pru wa ai gaw bawnu naw kaji ai ma langai mi a n'gup manaw nsam sha rai nga ai. Bai Hillary Clinton du sa wa yang No,2, sumtsan Slg. hpe sha sa tau shangun ai, kade ram sari n rawng ai hpe mu mai ai, Mungdan langai hte langai na Slg shada hkrum shaga yang myi man nsam, ga manaw, ga ngau, bu hpun sumli ai labu palawng nsam kaw na hkawt maram nna buhpun ra nga ai, simsa lam hte seng ai mahku mara ai hte seng ai mawn sumli nsam hpe chye ginhka hpun ra nga ai zawn dai hpe yu nna myit masa hpe maram mu mai ai. Ya du, shanhte shi laika kaw anhte hpe gasu gabrawng hpung, jahten hpung nga nna sha tsun nga ai gaw simsa na hte naw tsan nga ai kumla re zawn mung masa hku rapdaw kaw hparan na matu grai naw tsan nga tim mungkan mung masa, grup yin mungdan a hpaga masa gaw annau ni hte teng mung masa bawngban na de n'htu n'hkyi hte madi tawn nga ai.
Dai ni myen mung a bungli dap shagu hpe yu yang hpyen dap na lahta tsang du kaba ni hkrai jum tek ai, sum tsan Slg yawng mung hpyen dap na hkrai re,Dai ni a ahkaw ahkang arawng aya,shabyi shabrai gaw kaga mu gun ni hta grau law grau ahkaw ahkang nga ai.. law malawng shanhte hkrai re majaw,manam zawn sha sa matep ai kaga mu gun ni hte paty ni gaw madi shadaw pa nlaw ai majaw tara hkrang hte mung shawa a kaja ai nsen ahkaw ahkang ni hpe tatut hta lu galai shai na n'loi ai. Masha hte masa hkrang yawng galai kau yang she kalai shai ai de du na re.
Thein Sein asuya a galai shai sa wa na lam yawng hpe ninghkap dingbai dingna jaw ai gaw hpyen dap na re hte, Gumchying gumsa arang madu tingkyeng hpaga lauban sut du ni hkrai rai nga ai majaw, dai ni myit jasat n'gun hpe galai shai lu na yak ai. Bukda makam bung ai, myu bung ai ni sha ntsa tsang arawng aya mai lu ai, hpaji ninghkring ni madi shadaw ai lam n nga ai.
Rapdaw a Democracy Tara rapra masa kaba hku gara hku mung nmai sa nga ai. 2008 a gawda ai tara hpe mung kade nhtuk tim nmai galai ai mung mayak rai nga ai. Hpyen masa kaba hku Min Aung Hlaing Bayetnam- Miwa mung sa ai, Soe Win Bangladesh sa ai lam ni gaw makau grup yin hpe mung masa hkrang hpe maga mi de myi man kaba pa ai lam madun jahkrit ai lam re. Tinang rapdaw hpe mung nanhte gaw anhte ra ai hku n galaw yang palawng kata sinat kadun hte madi tawn ai, lak san nga lu na matu bungli n galaw ra ai shat da man man lu ai shawa nta kaba hpe manyi sum tsun masu nna jahkrit ai kum la madun ai.
Myen hte Miwa a lapran matep hkrum ai masa kata kaw mung masa shawng lam gaw madu dawng hkawn gwi gwi sharawt na, madu lamu ga dailup daihpang ga hpe, sadi dung, magrau grang ai myu tsaw myit hpe jum tek nna Annau ni kaji tim reng ai, nyam ai, sai kaba magam myu, tinang lamu ga ntsa tsap ai, kadai hpe shingnyeng nra ai. Lahpum sharawt dan nna, anhte lamu ga hku gas len shalai la mayu ai hpaga lam law law hkang nhpyi ai,madu yi ngam ntsa majoi hkai sha lu na hku galaw ai. Masu hkawm nga ai lam ntsa na chyatam hpe nhprang rai manu dan ai rai ni kaman shaw la shangun na kun? Mung masa hpyen masa,UNFC gaw lapu baw hpe gabye dip tawn ya ai hte bung ai.
UNFC hpyen hpung gaw madu up hkang ai mungdaw byin na de woi lakawn na re. Lawan hpaw lu yang kaja dik htum re, Miwa gaw hpaga sha lu ga na tai jang kadai hpe mung garum na sha re. Si na nhkrit, nlu sha na she hkrit ai myu re majaw miwa arang kaba hpe shatsang ra ai, miwa a hpaga masa yawng hpe pat ra ai jahten ra ai, shaloi she myen gaw hkumbawt lawu ai myi nmu gwi mana hte bung nna zinlawng hku de jau hkrat bang na re. Maga mi de miwa hte mung jahkrup jahkra galaw ra ai. Masa 2 hku tsap sa wa yang kaja na re, htingbu miwa hpe mung si mani dik ai hku masawp yu ai hte kata ang ang lu shang hkra myen a manaw hpe galai kau lu hkra shakut yu ra ai.
Miwa mungdan hte Gala mung kaw shanu nga ai tsaw ra ai chyurum ai hpunau ni e dai ni na, madu saidaw saichyen ni hkrum sha nga ai ,tara nlang roirip sat shamyit nga ai hpe myitsu hpu nau ni hku nna tinang Miwa Gala gum san magam ni hte myen mung Thein Sein asuya hpe madu ru sai langai hku shinggyin nauna myit hte tang shawn lu yang kaja na re. Masa hta mung kaja ai, htap htuk ai. Shanglawt gaw anhte lata kaw re shawng de matut gasat sa wa ga.
Baren numraw
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter
eng_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn eng_Latn